Diari Oficial de la Generalitat Valenciana


Sumari del DOGV 8487, del 15-02-2019 (2019/1408)

RESOLUCIÓ de 5 de febrer de 2019, de la Presidència de la Generalitat, per la qual es convoquen el Premi President i els Premis Generalitat a les Falles 2019.
--------------------------------------------------------------------------------------------------------------------------------------------------------------

### Dades del document

Número de DOGV
:   8487

Data del DOGV
:   15-02-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/1408


Data del document
:   05-02-2019

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 5 de febrer de 2019, de la Presidència de la Generalitat, per la qual es convoquen el Premi President i els Premis Generalitat a les Falles 2019. [2019/1408]  
El Decret 3/2018, de 14 de març, del president de la Generalitat (DOGV 8256, 16.03.2018), va crear el premi President i els Premis de la Generalitat a les Falles, amb el desig de contribuir a un major lluïment i consolidació de les tradicionals festes falleres.  
De conformitat amb el compromís de la Generalitat de potenciar aquest patrimoni sociocultural, és voluntat de la Presidència de la Generalitat convocar, de conformitat amb el citat Decret 3/2018, els premis a les millors falles de la Comunitat Valenciana, per a l'any 2019.  
Com s'assenyala en el Decret 3/2018, són la Junta Central Fallera de València (dins del seu àmbit competencial a la ciutat de València i municipis adherits), les juntes locals falleres, així com els ajuntaments dels pobles i ciutats de la Comunitat Valenciana, les entitats que, en reconeixement a l'esforç de les comissions o associacions falleres de cada municipi, atorguen els respectius premis per la construcció de les millors falles grans.  
La concessió dels premis en l'exercici 2019 anirà a càrrec de la línia S0693000 del pressupost de la Generalitat per a l'exercici 2019; secció 05 Presidència de la Generalitat, servei 00 Sotssecretaria, centre gestor 01 Sotssecretaria, i programa 111.70, Gabinet d'Organització, amb un import total màxim de 120.000 - (cent vint mil euros), que té com a descripció i finalitat la concessió d'ajudes a entitats i persones físiques per a la promoció de les festes més destacades de la Comunitat Valenciana.  
  
La línia de subvenció S0693000 «Premis Generalitat Falles-Fogueres-Gaiates» es troba inclosa en el Pla estratègic de subvencions de la Presidència de la Generalitat i els seus organismes públics, per al període 2018-2020, aprovat per Resolució de 6 de juny de 2018, del president de la Generalitat.  
Per això, de conformitat amb l'article 12.1.o de la Llei 5/1983, de 30 de desembre, del Consell, pel qual correspon al president de la Generalitat exercir les facultats i atribucions que li corresponen d'acord amb les disposicions vigents, així com aquelles que no estiguen atribuïdes a altres òrgans o institucions, resolc:  
  
Primer. Objecte  
Es convoquen el Premi President i els Premis Generalitat a les Falles 2019, que distingiran les millors falles grans de la Comunitat Valenciana, així com la persona artista de la falla guanyadora de la secció especial de les falles de la ciutat de València.  
  
Segon. Modalitats de premis i aplicació pressupostària per a l'exercici 2019  
Els premis s'ajusten a allò que disposa el Decret 3/2018, de 14 de març, en els termes següents:  
1. Premi President de la Generalitat al monument guanyador de la secció especial de la ciutat de València, segons l'acord que adopte la Junta Central Fallera.  
2. Premi Generalitat a la persona artista de la falla guanyadora de la secció especial de la ciutat de València, segons l'acord que adopte la Junta Central Fallera.  
3. Premi Generalitat a la falla guanyadora de cada secció de València ciutat ?excepte secció especial?, segons l'acord que adopte la Junta Central Fallera.  
4. Premi Generalitat a la falla guanyadora o falla única en municipis de la Comunitat Valenciana de més de 20.000 habitants, segons l'acord que adopte l'òrgan decisori competent.  
5. Premi Generalitat a la falla guanyadora o falla única en municipis de la Comunitat Valenciana de menys de 20.000 habitants, segons l'acord que adopte l'òrgan decisori competent.  
La concessió dels premis anirà a càrrec de l'aplicació pressupostària 03.03.07.198.98, línia S0693000, amb un import total màxim de 120.000 - (cent vint mil euros) del pressupost de la Generalitat per a l'exercici 2019.  
  
Tercer. Distribució dels premis per a les falles 2019  
La distribució dels premis s'ajusta a allò que disposa el Decret 3/2018, de 14 de març, en els termes següents:  
1. Premi President Falles 2019 al monument guanyador de la secció especial de la ciutat de València.  
La Presidència de la Generalitat atorgarà el Premi President de la Generalitat Falles 2019, categoria Millor Falla Secció Especial, a la comissió fallera de la falla guanyadora del primer premi de la secció especial en les festes de les Falles de la ciutat de València, segons l'acord que adopte la Junta Central Fallera.  
La corresponent comissió fallera guanyadora rebrà com a premi la quantitat bruta de cinc mil euros (5.000 ?), a la qual es practicaran els descomptes i retencions que li siguen aplicables.  
  
2. Premi Generalitat a la persona artista del monument guanyador de la secció especial de la ciutat de València, segons l'acord que adopte a l'efecte la Junta Central Fallera.  
Qui ostente l'autoria artística del monument rebrà el Premi Generalitat, categoria Artista Falla Secció Especial, així com la quantitat bruta de cinc mil euros (5.000 ?), a la qual es practicaran els descomptes i retencions que li siguen aplicables. En el cas que foren diverses persones físiques les autores, l'import es dividirà segons el treball realitzat per cadascuna d'elles, amb l'acord previ d'aquestes.  
  
3. Premis Generalitat a les falles guanyadores en cada secció de València ciutat ?excepte secció especial.  
La Presidència de la Generalitat atorgarà el Premi Generalitat, categoria Millor Falla per Seccions a la ciutat de València, a aquelles comissions guanyadores en cadascuna de les diferents seccions ?excepte secció especial?, segons l'acord que adopte la Junta Central Fallera.  
La corresponent comissió fallera guanyadora rebrà com a premi la quantitat bruta de mil euros (1.000 ?), a la qual es practicaran els descomptes i retencions que li siguen aplicables.  
  
4. Premis Generalitat a la falla guanyadora o falla única en municipis de la Comunitat Valenciana de més de 20.000 habitants.  
La Presidència de la Generalitat atorgarà el Premi Generalitat, categoria Millor Falla en municipi amb població superior a 20.000 habitants, a l'associació o comissió fallera de la falla guanyadora en cadascun dels municipis amb més de 20.000 habitants de la Comunitat Valenciana, exclosa la ciutat de València, segons l'acord que adopte a l'efecte l'òrgan decisori competent.  
Quan en un municipi existisca només una falla, s'entendrà que aquesta ostenta el títol de guanyadora.  
La corresponent entitat guanyadora rebrà, com a premi, la quantitat bruta de mil euros (1.000 ?), quantitat a la qual es practicaran els descomptes i retencions que li siguen aplicables.  
Si foren diversos els monuments plantats però no s'atorguen premis en aquest municipi, la Junta Local Fallera o l'Ajuntament del municipi, amb l'acord previ amb les associacions falleres, determinarà la falla mereixedora del premi o el repartiment proporcional de la quantia de 1.000 - entre aquestes.  
  
5. Premis Generalitat a la falla guanyadora o falla única en municipis de la Comunitat Valenciana de menys de 20.000 habitants.  
La Presidència de la Generalitat atorgarà el Premi Generalitat, categoria Millor Falla en municipi amb població menor de 20.000 habitants, a l'associació o comissió fallera de la falla guanyadora en cadascun dels municipis amb menys de 20.000 habitants de la Comunitat Valenciana, segons l'acord que adopte a l'efecte l'òrgan decisori competent.  
  
Quan en un municipi existisca només una falla, s'entendrà que aquesta ostenta el títol de guanyadora.  
La corresponent entitat guanyadora rebrà com a premi la quantitat bruta de cinc-cents euros (500 ?), quantitat a la qual es practicaran els descomptes i retencions que li siguen aplicables.  
Si foren diversos els monuments plantats però no s'atorguen premis en aquest municipi, la Junta Local Fallera o l'Ajuntament del municipi, amb l'acord previ amb les associacions falleres, determinarà la falla mereixedora del premi o el repartiment proporcional de la quantia de 500 - entre aquestes.  
  
Quart. Procediment de reconeixement dels premis  
El procediment de reconeixement dels premis s'ajusta a allò que disposa el Decret 3/2018, de 14 de març, en els termes següents:  
  
1. La Junta Central Fallera, juntes locals falleres, entitats o ajuntaments competents en la matèria notificaran a la Subdirecció General d'Organització i Coordinació, en el termini de dos mesos des del dia 20 de març de 2019, quines han sigut les falles guanyadores del primer premi de la secció especial, distintes seccions i municipals en l'edició Falles 2019 a València ciutat i als respectius municipis de la Comunitat Valenciana, així com la persona artista de la falla guanyadora de la secció especial de la ciutat de València.  
Així mateix, els ajuntaments competents comunicaran en el mateix termini l'efectiva plantada de l'únic monument faller allí on n'hi haja.  
  
Aquesta comunicació s'efectuarà per mitjà de la remissió del document que, segons la seua norma interna de funcionament, es dispose com a propi per a tal designació.  
  
2. Les entitats guanyadores dels premis objecte de la present resolució podran, això no obstant, comunicar directament a la Subdirecció General d'Organització i Coordinació, en el termini de dos mesos des del dia 20 de març de 2019, l'obtenció del premi mitjançant la presentació del document que s'adjunta com a annex a aquesta resolució, emplenat, i aportant la documentació que s'indica en aquest annex, i que hauran de presentar en el Registre General de la Presidència de la Generalitat (c/ En Bou, 9-11, de València) o en qualsevol dels registres i oficines públiques a què fa referència l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
El document susdit, una vegada presentat en qualsevol dels registres indicats, es remetrà, en format PDF i sense la documentació addicional, a l'adreça de correu electrònic area\_de\_xssiwansgjho@juu.vm.  
  
  
Cinqué. Concessió dels premis  
De conformitat amb el Decret 3/2018, de 14 de març, una vegada identificades les entitats o persones guanyadores dels premis a què es refereix l'article 2, la Sotssecretaria de Presidència de la Generalitat, d'acord amb l'article 40.6 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, segons modificació efectuada pel Decret 109/2018, de 3 d'agost, emetrà la resolució de concessió del Premi President i dels Premis Generalitat Falles 2019, en la qual s'identificaran les persones i entitats premiades amb cada un dels premis. La resolució es publicarà en el Diari Oficial de la Generalitat Valenciana. Aquesta publicació tindrà els efectes de notificació a les persones i entitats premiades.  
La resolució de concessió que posarà fi a la via administrativa podrà ser recorreguda potestativament en reposició o bé es podrà interposar directament recurs contenciós administratiu, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Sisé. Pagament  
Les entitats i persones premiades, en el termini d'un mes, a comptar des de la publicació de la resolució de concessió, en cas que no hagueren efectuat la comunicació en els termes assenyalats en l'article 4.2 del Decret 3/2018, hauran de presentar, emplenat, el document que s'inclou com annex de la present resolució i la documentació que s'hi indica, en el Registre General de la Presidència de la Generalitat, carrer En Bou, 9-11, de València, o en qualsevol dels registres i oficines públiques a què fa referència l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
Una còpia del referit document, una vegada presentat en qualsevol dels registres indicats, es remetrà, en format PDF i sense la documentació addicional, a l'adreça de correu electrònic area\_de\_wvtdufpruzvk@aql.vt.  
La concessió del premi comportarà l'autorització de les persones i entitats premiades perquè la Subdirecció General d'Organització i Coordinació obtinga directament dels òrgans administratius corresponents l'acreditació d'estar al corrent de les obligacions tributàries i amb la Seguretat Social, i en aquest cas, les entitats premiades no hauran d'aportar els corresponents certificats.  
No obstant això, les persones i entitats beneficiàries del premi podran denegar aquest consentiment, assenyalant aquesta opció en el referit document. En aquest supòsit, hauran d'aportar els corresponents certificats emesos per l'Agència Estatal d'Administració Tributària, la Conselleria d'Hisenda i Model Econòmic i la Tresoreria General de la Seguretat Social expressius d'estar al corrent en el compliment de les obligacions fiscals i envers la Seguretat Social.  
  
  
Seté. Obligacions dels beneficiaris  
1. Una vegada conegut el premi per la falla, la comissió corresponent, associació o ens gestor haurà de retirar un estendard en el Palau de la Generalitat, la Regidoria de Festes de l'Ajuntament del municipi o a través de la Junta Fallera o organisme corresponent d'aquest. Davant qualsevol incidència sobre aquest tema es podrà contactar via correu electrònic en area\_de\_jnptcfdlpocn@rkq.ip.  
2. Els estendards acreditatius dels premis a les millors falles hauran d'incorporar-se o col·locar-se al costat del monument, i haurà de quedar degudament acreditada tal exposició mitjançant els mitjans gràfics que es considere.  
3. Aquesta obligació no operarà per al cas dels municipis en els quals havent-hi més d'un monument no es lliuren premis.  
  
Huité. Entrada en vigor  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra aquesta resolució de convocatòria, que posa fi a la via administrativa, de conformitat amb el que estableixen els articles 112, 113 i 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Potestativament, un recurs de reposició davant de la Presidència de la Generalitat, en el termini d'un mes comptat des de l'endemà de la publicació d'aquesta resolució en el Diari Oficial de la Generalitat Valenciana, de conformitat amb el que estableixen els articles 112, 123 i 124 de la Llei 39/2015, d'1 octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
b) Directament recurs contenciós administratiu, davant dels jutjats contenciosos administratius en el termini de dos mesos, comptats a partir de l'endemà de la publicació d'aquesta resolució en el Diari Oficial de la Generalitat Valenciana, de conformitat amb el que disposen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que les persones interessades puguen exercitar qualsevol altra via que estimen oportuna.  
  
València, 5 de febrer de 2019.- El president de la Generalitat: Ximo Puig i Ferrer.